送清江王守赴召
作者：楊萬里
朝代：宋

paragraphs: 世言富貴易得家世難，有賢父兄子弟未渠賢。
君不見祖孫父子兄與弟，根蘭樹玉枝亦桂。
魏晉以來誰子家，只數江淮一王氏。
世言淮水若絕渠不昌，不知淮水有絕渠更長。
請看南朝到吾宋，中間人物無闕空。
有曾有旦繼茂弘，即今紫樞繼子明。
昔纔一人今三人，後者玉振前金聲。
阿樞更有金玉阿兄子，兩有剛方兼豈弟。
清江五馬來自東，三年一日一春風。
又聞一節喚歸去，父老攔街遮不住。
喚它父老且細聽，朝家也要好公卿。
父老莫與朝家爭，打鼓發船催速行。